## Rješenje kojim se Ljiljani Blažev oduzima odobrenje za rad investicijskom savjetniku

### NN 141/2009 (27.11.2009.), Rješenje kojim se Ljiljani Blažev oduzima odobrenje za rad investicijskom savjetniku

141 27.11.2009 Rješenje kojim se Ljiljani Blažev oduzima odobrenje za rad investicijskom savjetniku

HRVATSKA AGENCIJA ZA NADZOR FINANCIJSKIH USLUGA

3463

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za rad investicijskom savjetniku Ljiljani Blažev iz Zagreba, V. Malešnica 15, na sjednici održanoj 19. studenog 2009. godine donijela je

RJEŠENJE

1. Ljiljani Blažev iz Zagreba, V. Malešnica 15, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 136.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 17. srpnja 2009. godine, sukladno odredbi članka 123. Zakona o općem upravnom postupku i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja za investicijskom savjetniku rad Ljiljani Blažev iz Zagreba, V. Malešnica 15.

Rješenjem Agencije, klasa: UP/I-451-04/08-08/14, 31. siječnja 2008. godine, Ljiljani Blažev zaposlenici investicijskog društva Investco vrijednosnice d.o.o., Zagreb, Boškovićeva 3, (dalje: Društvo), izdana je na neodređeno vrijeme dozvola za obavljanje poslova investicijskog savjetnika.

Dalje, u predmetu klase: UP/I-451-04/09-02/35 rješenjem Agencije od 23. srpnja 2009. godine, utvrđeno je da Društvu prestaje važiti dozvola za obavljanje poslova s vrijednosnim papirima, izdana temeljem rješenja Komisije za vrijednosne papire Republike Hrvatske, 13. ožujka 2003. godine.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona, propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, te uvjete ne ispuni.

Slijedom izloženog, Ljiljani Blažev je zaključkom Agencije od 23. srpnja 2009. godine određen rok od 3 (tri) mjeseca od dana zaprimanja zaključka da Agenciji dostavi dokaz o obavljanju poslova investicijskog savjetnika, sukladno članku 24. stavak 1. Zakona.

Iz dostavnice je razvidno da je predmetni zaključak Ljiljana Blažev uredno zaprimila 24. srpnja 2009. godine.

Ljiljana Blažev nije u roku od 3 mjeseca, a niti naknadno, Agenciji dostavila dokaz o obavljanju poslova investicijskog savjetnika u drugom investicijskom društvu, odnosno kreditnoj instituciji.

Slijedom izloženog, a s obzirom da Ljiljana Blažev više ne ispunjava uvjete na temelju kojih joj je izdano odobrenje za rad, valjalo je sukladno odredbi članka 27. stavak 1. točka 4. Zakona, riješiti kao u izrjeci ovog rješenja, dakle oduzeti joj odobrenje za rad investicijskog savjetnika i provesti upis oduzimanja odobrenja u Registru investicijskih savjetnika koji vodi Agencija, s danom upisa 19. studenoga 2009. godine, pod rednim brojem 136.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-08/18

Urbroj: 326-111/09-3

Zagreb, 19. studenoga 2009.

Član Uprave
Željko Kopčić, v. r.

Rješenje, NN 141/2009-3463